CELEX: 62020TN0452
Language: mt
Date: 2020-07-15 00:00:00
Title: Kawża T-452/20: Rikors ippreżentat fil-15 ta’ Lulju 2020 – Facebook Ireland vs Il-Kummissjoni

31.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 287/40
            
         
      Rikors ippreżentat fil-15 ta’ Lulju 2020 – Facebook Ireland vs Il-Kummissjoni
      (Kawża T-452/20)
      (2020/C 287/60)
      Lingwa tal-kawża: l-Ingliż
      
         Partijiet
      
      
         Rikorrenti: Facebook Ireland Ltd (Dublin, l-Irlanda) (rappreżentanti: D. Jowell, QC, D. Bailey, Barrister, J. Aitken, D. Das, S. Malhi, R. Haria, M. Quayle, Solicitors and T. Oeyen, lawyer)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla parzjalment l-Artikolu 1 tad-Deċiżjoni tal-Kummissjoni C(2020) 3013 finali, tal-4 ta’ Mejju 2020 (Kawża AT.40684 – Facebook Marketplace), sa fejn din tirrikjedi l-produzzjoni tad-dokumenti interni elenkati fl-Anness I.B;
               
            
                  —
               
               
                  sussidjarjament: i) tannulla parzjalment l-Artikolu 1 tad-deċiżjoni kkontestata sa fejn din tirrikjedi l-produzzjoni ta’ dokumenti irrilevanti; ii) tannulla parzjalment l-Artikolu 1 tad-deċiżjoni kkontestata sabiex avukati indipendenti kkwalifikati tal-UE ikunu awtorizzati jwettqu evalwazzjoni ta’ rilevanza tad-dokumenti miġbura mit-talba għal dokumenti marbuta mas-suq sabiex jiġu esklużi mill-produzzjoni dokumenti li huma manifestament irrilevanti għall-investigazzjoni u/jew dokumenti personali; u/jew (iii) parzjalment tannulla l-Artikolu 1 tad-deċiżjoni kkontestata marbuta mas-suq sa fejn din tirrikjedi b’mod illegali il-produzzjoni ta’ dokumenti irrilevanti li huma fin-natura tagħhom personali jew privati;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv, li skontu d-deċiżjoni kkontestata, sa fejn din tirrikjedi l-produzzjoni ta’ dokumenti li l-maġġoranza tagħhom jikkonsistu b’mod ċar f’dokumenti totalment irrilevanti u/jew dokumenti personali, jikser il-prinċipju ta’ neċessità rifless fl-Artikolu 18(3) tar-Regolament Nru 1/2003, u/jew jikser id-drittijiet tad-difiża ta’ Facebook u/jew tikkostitwixxi abbuż ta’ poter. Konsegwentement, il-Kummissjoni wettqet żball ta’ liġi u/jew ta’ evalwazzjoni fl-applikazzjoni tal-Artikolu 18(3) tar-Regolament Nru 1/2003.
               
            
                  2.
               
               
                  It-tieni motiv, li skontu d-deċiżjoni kkontestata, safejn din tirrikjedi l-produzzjoni ta’ tant dokumenti (pereżempju: il-korrispondenza marbuta ma’ kwistjonijiet ta’ saħħa tal-impjegati; il-korrispondenza fi żmien ta’ mewt ta’ qraba; il-korrispondenza marbuta ma’ investimenti personali; kandidaturi għal impjieg; evalwazzjonijiet interni; u dokumenti li jevalwaw ir-riskji ta’ ċertezza għall-membri tal-familja tal-persunal prinċipali ta’ Facebook), tikser id-dritt fundamentali għall-ħajja privata, il-prinċipju ta’ proporzjonalità u d-dritt fundamentali għal amministrazzjoni tajba.
               
            
                  3.
               
               
                  It-tielet motiv, li skontu d-deċiżjoni kkontestata ma tispjegax kif it-termini ta’ tfittxija tagħha jsemmu biss dokumenti li huma neċessarji u rilevanti għall-investigazzjoni tal-Kummissjoni, u lanqas għaliex ma huwa awtorzzat ebda stħarriġ tar-rilevanza minn avukati esterni kkwalifikati tal-UE, i li skontha din id-deċiżjoni ma tispjegax u ma tipprovdix għal “data room” legalment vinkolanti għad-dokumenti personali u/jew totalment irrilevanti, b’tali mod li huwa bbażat fuq raġunament insuffiċjenti, bi ksur tal-Artikolu 18(3) tar-Regolament Nru 1/2003 u tal-Artikolu 296 TFUE.